
			A meus pais, sen dúbida as mellores persoas 
desde o principio dos tempos.

			A Sarela e Xela, por ser luz entre a penumbra.

			E tamén a ti, por crear comigo este fogar.

		

	
		
			A SENTINELA

			Non era a primeira vez que os Brol se atrevían a atravesar o inmenso muro que separaba Desértica de Penumbra, aínda que nos últimos tempos as súas secretas incursións eran máis frecuentes. A construción era unha gran parede irregular feita de cascotes, ferros colocados en ángulos aleatorios, perpiaños desgastados e miles de vehículos estragados que se erguía vinte e cinco metros sobre o chan. A ferruxe estendíase máis alá de onde a vista alcanzaba, centos de quilómetros ao longo da areosa fronteira de Desértica.

			No muro non había portas nin ocos, todo el era unha inmensa masa impenetrable sen fisuras. Malia a súa aparencia caótica o muro consistía nunha compacta enxeñaría de entullos metálicos pensada para que na súa extensión nada puidese atravesalo de non ser pola parte superior, onde a defensa sería suficiente para alertar con tempo ás cinco capitais da gran Terra de Sol. Non obstante, aquelas sombras tiñan os seus propios camiños para cruzalo. Mais esa noite todo era distinto: a guerra puxérase en marcha.

			*

			—Ash! Ash! Acouga Ashlyn. É un pesadelo.

			As noites na fronteira de Desértica eran frescas, mais Bryn notou a suor a percorrer a fronte da súa pequena irmá ao lle acariñar o cabelo negro. Había tempo que se lle repetían eses estraños soños que tanto a alteraban e, aínda que sabía que a cativa era máis forte do que indicaba o seu miúdo corpo, non podía evitar estar alerta a cada estremecemento da meniña mentres durmía. Sempre que podía permanecía ao seu carón e velábaa todo o que o cansazo lle permitía. Esa noite o pesadelo chegara axiña, semellaba que cada día que pasaba a súa irmá descansaba peor.

			—Foi o mesmo soño de sempre? –preguntoulle nun fío de voz.

			—Si, a mesma sombra, o mesmo baleiro. Mais esta vez había algo distinto –dixo Ashlyn erguendo os axitados ollos verdes cara ao rostro da irmá maior–, había algo que case podía tocarse, algo moi familiar pero que a un tempo me causaba un medo horrible.

			—Son soños, non debes preocuparte demasiado –Bryn escondeu a súa inquietude cun sorriso e revolveulle o pelo restándolle importancia–. Eu coido de ti.

			Mais Bryn sabía que non podía estar sempre ao seu lado, o seu traballo como sentinela do muro obrigábaa a saír cada dúas noites a patrullar. O labor das sentinelas era sinxelo: debían percorrer un cuadrante da construción coa atención posta en calquera movemento nas súas paredes. A vixilancia era un posto voluntario que supoñía unha grande honra e ao que só podían acceder mozas e mozos orfos. Por suposto, calquera que cumprise con esa terrible condición para poder converterse en voluntario, ofrecíase sen pensalo. E sempre había un posto para cada un. Esta era a forma que Desértica ideara para coidar dos pequenos máis desamparados.

			Porque, en realidade, nunca pasaba nada no irregular frontón da fortificación. Bryn nunca vira máis actividade ca a dos outros rapaces e rapazas percorrendo as proximidades da porción de muralla que tiñan asignada; moitos deles achegábanse a recoller as pezas que se ían soltando. Tamén ela. O entullo vendíase ben nos diferentes gremios, aínda que as pezas máis valiosas e cobizadas eran as que se desprendían dos vehículos: o material mecánico era escaso e a necesidade de construír motores para as máquinas que axudaban nas tarefas diarias apremaba. As sentinelas tiñan permiso para recoller todo o que caese do muro polo seu propio desgaste, non obstante, arrancar algo que aínda estivese prendido das paredes estaba castigado con dous anos de desterro e a prohibición de volver formar parte do corpo de sentinelas. Tratábase dunha medida severa pero innecesaria xa que ningún se atrevería xamais a contrariar a orde. O muro era o seu fogar e ninguén que non tivese o xuízo trastocado rabuñaría nas paredes da súa propia casa.

			O certo era que, aínda que os motivos desa permanente vixilancia estremecían a cada habitante da gran Terra de Sol, a muralla pertencía ás lendas da fronteira. Todos agradecían a súa presenza fría e respectaban a protección do bastión de ferro, claro. Mais era imposible atopar en Desértica ninguén que puidese recordar de primeira man algún detalle vivido sobre unha guerra que só sobrevivía nos contos cos que se intentaba aterrorizar aos cativos. Pasaran máis de douscentos anos desde que os cinco ergueran o muro e puxeran fin ao avance da escuridade que se apoderara de Penumbra. Unha paz pesarosa. Se ben o muro trouxo a tranquilidade, tamén derrubou calquera esperanza de que Penumbra, e todo Sol por tanto, volvese á normalidade. Contábase que o muro separara familias, enfrontadas, si, mais familias a fin de contas, quizais por iso a súa cor era negra coma a tristeza mesma.

			Douscentos anos eran moitos, e desde entón nunca acontecera nada nos arredores do muro, nada que fixese sospeitar que do outro lado quedaba alguén que recordase a Terra de Sol. Mais en Desértica, malia tantas décadas de calma, a vixilancia das sentinelas era incansable. Tal era o temor que causaba o simple recordo de Penumbra.

			—Cóntamo de novo, xa sabes que me axuda a durmir –pediu Ashlyn.

			Desde que comezaran a repetirse os seus soños intranquilos, só atopaba acougo cando Bryn lle relataba aquela historia que era a crónica da terra que pisaban. Precisaba que a lenda a atrapase baixo o feitizo cálido da voz da súa irmá.

			—Xa sabes que teño que marchar, achégase a hora da miña rolda –respondeu cun ton de resignación algo esaxerado–. Pero se chego algúns minutos tarde ninguén vai notar a diferenza –sorriu como tantas outras veces e comezou a relatar aquela lenda que cada habitante de Desértica coñecía.

			As cousas antes da guerra eran ben distintas, os habitantes de Sol vivían en harmonía e cada unha das seis rexións colaboraba na felicidade das súas veciñas. Ningún dos «seis fogares» prevalecía sobre os demais, precisábanse os uns aos outros e, se ben non todos conxeniaban do mesmo modo, podíase dicir que convivían nun beneficio común.

			Desértica xa era daquela un enorme areal de días abrasadores e noites nas que o frío xeaba os ósos. Mais era rica en drall, un metal de calidades únicas e máxicas. A capital, do mesmo nome que a rexión, albergaba sempre xentes dos seis fogares ás que acollía coma se fosen os seus fillos. A veciña, Penumbra, era un lugar onde a noite era permanente, mais unha noite cálida e acolledora que tiña como centro o Gran Palacio da Cåmda onde calquera camiñante era recibido con hospitalidade polo señor Finn de Penumbra.

			Os outros catro fogares estaban tan afastados que, ás veces, semellaba que non existían. Non obstante cada certo tempo chegaban convois con froitas e manxares exquisitos desde Terra de Sur ou peles inmensas e grosas de animais de Montaña de Xeo, tan suaves e agarimosas coma a area mesma. De Illa Dourada chegaban flores de cores tan estrañas que non existía ningún nome en todo Desértica con que poder chamalas. Ás veces, moi poucas, chegaba algún emisario de Cavernas de Sombra con aquel líquido estraño que uns dicían que era metal do centro da terra e outros afirmaban que se trataba de pedra líquida. En calquera caso, todos o chamaban «o segredo».

			Cada vez que chegaba algunha desas visitas, a vida en Desértica mudaba por completo. As poeirentas rúas engalanábanse con bandeirolas e grilandas e todas as noites había bailes, cancións e reunións felices.

			Mais todo iso mudou –Bryn ensombreceu a voz teatralmente, facendo que Ashlyn se fixese un nobelo no seu regazo.

			—A guerra –murmurou a pequena cos ollos case pechados.

			—Si, Ash. A guerra. Cando o señor Finn de Penumbra morreu ocupou a torre de Cåmda o seu fillo Eric. O estraño foi que ata a morte do gran señor ninguén sabía que o palacio acollese ningunha descendencia do señor. E vaia fillo! O seu corazón tiña unha escuridade que crecía veloz e o devoraba, quizais sempre estivera aí, agardando. Mais ninguén en Penumbra preguntou, nin tan sequera cando nas súas horas máis escuras os berros terroríficos se podían escoitar máis alá das paredes da torre.

			Logo todo sucedeu moi rápido. Os pobos de Sol non estaban preparados para a loita porque nunca ata entón tiveran un inimigo co que loitar.

			—Pero eramos máis –repetiu Ashlyn coma unha ladaíña.

			—Xa sabes Ash, eramos máis pero ninguén podía agardar algo así. Na torre de Cåmda o novo señor creou criaturas terroríficas, dise que era quen de dobregar calquera vontade e ninguén ousaba enfrontarse a el. E ademais…

			—Sol non estaba unido –interrompeu Ashlyn nun fío de voz adormecida.

			—Non foi ata que chegaron os cinco, quizais dos que menos se podía agardar, un cativo de cada un dos outros cinco pobos de Sol. Xa sabes os seus nomes, tres nenas e dous nenos que apenas podían soster un tirapedras atoparon os cinco orbes da lenda e fixeron fronte a Eric. Cando todo parecía perdido uniron as esferas e todo o seu poder regalounos o ouro e a paz e, desde aquela… 

			—Ash?

			A pequena quedara fondamente durmida e co rostro tranquilo entre as pernas da súa irmá. Bryn moveuse pouco a pouco, con coidado de non espertala. Arroupouna e saíu da pequena tenda onde durmían. E aí o estaba. A unhas poucas ducias de metros, o muro observábaa.

			Cargou no macuto os binoculares de visión nocturna e o seu prak, a arma das sentinelas, que fixo un zunido e se iluminou ao entrar en contacto coa pel dos dedos de Bryn. Pechou a porta da tenda, fixo un círculo na area que cercaba a entrada e comezou a andar en dirección á gran fortificación.

			Sempre perdía a noción do tempo cando facía as vixilancias na clara noite de Desértica. O silencio só tiña como compañeira a quietude fría do muro e o ceo estrelado. Logo de facer a primeira rolda polo seu cuadrante Bryn adoitaba tenderse sobre a area. Gustáballe sentir a súa suavidade xélida, axudábaa a manterse alerta e a pensar. Ás veces imaxinaba que era coma as demais nenas e nenos e tiña que refungar para axudar os pais nos labores diarios, que non tiña que facer aquelas tediosas gardas nocturnas como sentinela. Mais non podía lembrar aos seus pais, desde que tiña memoria coidara de Ashlyn sen ningunha axuda. Eses eran os únicos momentos nos que Bryn se sentía soa dun modo absoluto. Logo secaba a cara e reunía forzas para continuar co seu traballo.

			Esa noite tardou algo máis do habitual en poder estomballarse na area. Observou algo no muro, unha peza de metal relucente que semellaba que acababa de caer. Tivo que achegarse ao muro para comprobar que se trataba dun carburador nun estado magnífico, mais que permanecía unido á muralla por uns cables. Algún dos seus compañeiros tería máis sorte. Cando se afastou procurou unha zona desde a que podía observar a maior extensión posible da gran parede e descansou. As estrelas parecían máis febles e pequenas do habitual, como se algo as perturbase e decidisen repregarse nun acocho máis seguro e distante.

			Logo viu aquela luz estraña, dunha cor vermella rubí que parecía moverse coma unha estrela fugaz, aínda que coa lentitude dos animais que cruzaban o deserto. Colleu os binoculares e procurou enfocala. Non foi fácil, mais cando o conseguiu deixou caer os prismáticos cunha expresión de terror e correu con todas as súas forzas para dar a voz de alarma.

		

	
		
			DESÉRTICA

			Se a Deirdre lle preguntasen que era o que máis lle gustaba da capital de Desértica, sen dúbida diría que era o bulicio do seu amencer. As primeiras horas do día, cando o frescor da noite comezaba a remitir e a calor aínda non facía imposible pasear polas rúas da pequena cidade, eran nas que a atalaia que era a capital semellaba un formigueiro cheo de actividade. As casas estaban abertas nos quefaceres cotiáns mentres os cativos xogaban. O poeirento mercado fervía de postos ofrecendo as mercadorías máis variadas que un deserto podía ofrecer. Nos obradoiros dos gremios traballábase arreo na elaboración de teas, utensilios e máquinas. No exterior da cidade as fondísimas pozas de onde se extraía a pouca auga eran un ir e vir de ánforas de diversos tamaños.

			A parte máis alta do promontorio situado no medio da pequena vila estaba coroada polos hangares, unhas estruturas circulares dun estraño metal de cor ambarina que reflectía o ceo despexado en feixes de cores irisadas. E no mesmo centro, flanqueada polas grandes construcións metálicas, había unha construción humilde feita de adobe, unha pequena estancia cunha escaleira que baixaba ata a gran sala do goberno de Desértica, que se soterraba varias ducias de metros ata a mesma medula do pequeno outeiro. A enorme sala era coñecida como «o gran corazón dourado».

			Deirdre, malia ser a gobernadora, vivía nunha pequena casoupa na zona do mercado. Era a súa casa dende había máis de douscentos anos, o lugar no que nacera e que os seus pais construíran para ela, o seu fogar. Ninguén conseguira apartala do seu habitáculo, por moito que tivese reservados os apousentos do gran corazón e que a idade fixese que cada vez lle custase máis desprazarse ata a sala de goberno. A intención de Deirdre era a de morrer, algún día, na mesma casa na que nacera.

			Aquela mañá non era diferente de calquera outra, saboreou lentamente o paseo a través do mercado onde os comerciantes pregoaban os seus produtos. Subiu con certa dificultade os trescentos chanzos que ascendían ata a atalaia, pasou os hangares e dirixiuse á pequena construción de adobe que se erguía no centro. Era tan só unha entrada na que se abría un pozo escarvado na area, trescentos chanzos que descendían ata o mesmo corazón do promontorio. Baixounos para chegar ao Salón de Audiencias onde, cada día, chegaban xentes de todos os puntos de Desértica.

			Deirdre nunca faltara á súa cita. Vira pasar pola audiencia varias xeracións desde que a guerra rematara, varias xeracións que procuraban o seu consello mentres ela non facía máis que irse engurrando, facéndose cada vez máis vella, unha das persoas máis vellas

